 NA WANDERI KAMAU ALIPOCHUKUA uongozi Septemba 13, 2022, Rais William Ruto aliahidi kutekeleza sera tofauti za kiuchumi na zile zilizotekelezwa na mtangulizi wake, Uhuru Kenyatta, ili kuufufua upya uchumi wa Kenya. Rais Ruto aliahidi kukita sera zake kwenye juhudi za “kuwainua” watu wa kiwango cha chini, yaani mahasla. Cha kushangaza ni kuwa, mwaka mmoja baadaye, Rais Ruto amerejelea baadhi ya sera zilizoendeshwa na Bw Kenyatta. Kando na hayo, baadhi ya sera zake zimekosolewa na wanauchumi, wakisema kinyume na ahadi ya kuwainua mahasla, zinawakandamiza, hali ambayo imeathiri sana ukuaji wa uchumi wa nchi. Moja ya sera yake inayokosolewa vikali ni kuongeza kiwango cha ushuru unaotozwa mafuta. Kulingana na Bw Tony Watima, ambaye ni mwanauchumi, kosa kubwa lililofanywa na serikali ya Rais Ruto ni kuongeza ushuru unaotozwa mafuta, kwani hilo ndilo limechangia kuongezeka sana kwa bei za bidhaa hiyo na nyingine za matumizi ya msingi. Kwa sasa, lita moja ya petroli inauzwa kwa Sh211, dizeli Sh200, huku lita moja ya mafuta taa ikiuzwa kwa Sh202. “Unapoongeza bei ya mafuta taa, ni kama umewapiga viboko mahasla. Ni sawa na kuwavurugia maisha yao. Kimsingi, mamilioni ya Wakenya wanaoishi katika mitaa duni maeneo ya mijini huwa wanategemea vibarua wanavyopata kila siku. Kutokana na bei ya juu ya umeme na gesi ya kupikia, wengi wamelazimika kuhamia katika maeneo ya mashambani, kwani hawawezi kumudu gharama ya juu ya maisha mijini,” akasema Bw Watima. Sera nyingine ya kiuchumi inayokosolewa vikali, ni hatua ya serikali kuanza kuwatoza watu walioajiriwa makato ya nyumba. Serikali ilianza kutekeleza makato hayo Agosti, baada ya Mahakama Kuu kutupilia mbali kesi iliyokuwa imewasilishwa kupinga utekelezaji wa makato hayo. Chini ya mpango huo, watu waliojiriwa wamekuwa wakikatwa asilimia 1.5 ya mshahara wao kama makato ya nyumba, huku waajiri wao wakikatwa kiwango kama hicho. Wadadisi wanataja mwelekeo huo kama unaoisawiri serikali ya Kenya Kwanza kama “adui” kwa watu walioajiriwa. “Serikali inafaa kufahamu kuwa si kila wakati ambapo uchumi hustawi kutokana na fedha zinazokusanywa kama ushuru. Sera hizi za kuongeza ushuru zitawaumiza wafanyakazi wengi na kupunguza motisha wao kazini. Athari za hayo ni kupungua kwa kiwango cha nguvukazi katika sekta za umma na kibinafsi, hivyo kupungua kwa ukuaji wa uchumi,” asema Bw Aly Khan, ambaye pia ni mwanauchumi. Wanauchumi pia wanataja kuongezwa kwa aina tofauti za ushuru unaotozwa wafanyabiashara wakubwa na wadogo, kama hatua ambayo imeathiri sana ukuaji wa uchumi. Ijapokuwa Rais Ruto na washirika wake wamekuwa wakisisitiza kuwa hali ya uchumi nchini  inaimarika, hilo linaonekana kuwa kinyume na msimamo wa Gavana Anne Waiguru wa Kirinyaga, ambaye sasa anawarai Wakenya kumwombea Rais Ruto na serikali yake kutokana na hali mbaya ya kiuchumi nchini. “Nawasihi Wakenya kumwombea Rais Ruto na serikali yake, kwani si yeye amechangia kudorora kwa uchumi moja kwa moja, bali ni sera zilizotekelezwa na utawala uliopita. Tunawaomba muwe na subira,” akasema Bi Waiguru, Jumatano, Oktoba 11, alipohutubu katika Kaunti ya Kirinyaga. You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  